钦定古今图书集成/明伦汇编/家范典/第076卷 > 袁氏世范 > 《家书》范仲淹
## 钦定古今图书集成/明伦汇编/家范典/第076卷 > 袁氏世范 > 《家书》范仲淹

“三郎官人：昨得书，知在官平善，此中亦如常，则是纯
佑未全安。汝守官处，小心不得欺事。与同官和睦多
礼，有事只与同官议，莫与公人商量。莫纵乡亲来部
下兴贩，自家且一向清心做官，莫营私利。汝看老叔
自来如何，还曾营私否？自家好家门，各为好事，以光
祖宗。”频寄书，言彼动静，将息。将息不具。叔押报。十五
“日新妇孩儿各安好，十叔房下如何？弟兄还渐识好
恶否？”

右范文正公与其兄子之书也。其言近而易知。凡今之仕者，得其说而谨守之，亦足以检身而及物矣。然所谓“自未尝营私” 者，必若公之先天下之忧而忧，后天下之乐而乐。事上遇人一以自信，不择利害为趋舍，然后足以充其名。而其所论“亲僚友以绝壅蔽之萌，明禁防以杜奸私之渐” 者，引而伸之，亦非独效一官者所当知也。友人陈君明仲为候官宰，得公此帖，刻置坐隅，以自观省，而以其墨本见寄。熹盖三复焉，而深赞其言之近，指之远，敢书其说于左方，庶几览者有以发焉。淳熙戊辰季夏闰月，新安朱熹谨书。